
    Un bon dia vaig descobrir que les hormones femenines


    formen part de la nostra salut emocional i digestiva


    i d’un bon descans nocturn. Per aquest motiu dedico aquest


    llibre a les dones de la meva vida: la Sílvia, l’Aina i la Laia

  


  
    Introducció


     


    Mai és massa aviat per començar


    a trobar-se millor


     


     


    La psiconeuroimmunologia (PNI) és una revolucionària visió holística de la salut humana que estudia la relació recíproca entre les nostres emocions, el sistema nerviós i el sistema immunitari. Quan estudiem la biologia humana aconseguim entendre que totes les funcions del nostre organisme estan interrelacionades i, per tant, que tots mereixem que ens tractin des d’una perspectiva holística i integradora, no només des de la subjectivitat de cada disciplina mèdica.


    Per a mi, per a tu i per a tothom, si volem protagonitzar el descobriment que ens ajudarà a prendre millors decisions, el primer pas és comptar amb la informació necessària per conèixer com funcionem. Ara aquesta informació és a les teves mans.


    Haver-me actualitzat contínuament i haver aprofundit en una aclaparadora quantitat d’estudis científics em permet afirmar amb tota seguretat que l’intestí i els microorganismes intestinals exerceixen un paper vital en la conducta i en les emocions, i també en els sistemes nerviós, immunitari i endocrí, perquè mantenen la salut o provoquen malalties que depenen del seu desequilibri.


    Sento una gran responsabilitat quan et pregunto com són les femtes, els pets, els rots, l’orina i altres intimitats teves, però durant tot el llibre és evident que envairé la teva vida més privada per tal de proporcionar-te informació reveladora, honesta i basada en la ciència que t’ajudarà a comprendre com es comunica el teu intestí amb tu, perquè sàpigues què necessita a cada moment. De fet, t’ho explicarà un expert en el tema: un pet.


    En aquest temps tan valuós que compartirem, descobriràs novetats científiques que destaquen la importància de l’equilibri hormonal i la sincronització dels nostres hàbits de vida en els moments ideals del dia i de la nit i que estan canviant la vida i la salut de les persones de manera radical.


    El meu repte és que aprenguis a transformar la teva salut i, sobretot, vull que et motivis a fer canvis sostenibles a la teva vida alhora que prens decisions que t’ajudin a aconseguir el teu objectiu.


    T’encantarà coneixe’l. Segueix-me!

  


  
    1


     


    El viatge d’un pet


     


     


     


    Amb el teu permís, a les flatulències les anomenaré «pets», que em resulta més fàcil. Durant la infància, un dia et van ensenyar a dir «caca», «cul», «pet» i «pipí». Vas aprendre la importància que tenien i vas començar a ser conscient d’aquestes funcions del cos. Van ser les teves primeres passes en l’humor i et fascinava tot el que era escatològic: reies quan algú parlava de pets o de caques i ningú no et renyava. A mesura que creixem, la història dels pets i les caques va canviant, i un dia, no sé per què, comencen a atribuir-li connotacions negatives: «No diguis això», «He trepitjat una caca», «Tens el gust al cul», «Això és una merda», «Vaig de cul», «Ves-te’n a la merda», «Vas pet». La gent creu que els gasos són dolents i que poden ser tan perillosos com en aquell conte en què s’afirma que un pet d’elefant va extingir els dinosaures del planeta.


    Quan som grans és difícil veure la vida amb ulls de nen, però de vegades és bo mirar enrere. A la història hi ha persones que s’han guanyat la vida amb els pets com l’artista francès de pares catalans Joseph Pujol, que va actuar entre 1890 i 1894 al famós cabaret Moulin Rouge de París amb el número Le pétomane («L’home pet»). Es va convertit en l’estrella de l’època gràcies a la seva habilitat per entonar melodies tirant-se pets, un art que va arrancar els somriures de tothom. Diuen que ho petava.


    Fer un pet pot ser socialment incòmode i ens pot fer vergonya, però, ara que estem sols tu i jo (i que ningú ens sent), pots fer-ho, perquè això ens iguala. Tots tenim gasos, i és normal i saludable tenir-ne una bona diversitat. Fer més de dotze pets al dia s’associa a una bona dieta i a un bon equilibri de la microbiota intestinal.


    Intentaré que et reconciliïs amb els gasos explicant-te el que diu la ciència. Els gasos, la inflor abdominal i el restrenyiment són els problemes de salut que més molesten les persones. «Xevi, no estic embarassada. D’on surten tants gasos? Com els puc eliminar?», acostumen a preguntar-me molts pacients impacients. «La dieta i la microbiota hi influeixen, però no hi ha una recepta única», els responc. Hauràs de llegir el llibre per comprendre el teu segon cervell i ajudar-te a eliminar els gasos que portes dins. Els símptomes d’aquestes persones reflecteixen un desequilibri dels microorganismes productors de gasos o una mala eliminació dels que poblen el tracte intestinal.


     


    Com entren els gasos al cos?


     


    Uns entren, altres es difonen i fins i tot n’hi ha que es fabriquen. Hi ha gasos que entren amb l’aire que empassem per la boca (nitrogen, diòxid de carboni i oxigen), altres es difonen des de la circulació sanguínia fins a l’interior del còlon (nitrogen i oxigen) i, finalment, n’hi ha alguns que els produïm nosaltres, fruit de la fermentació bacteriana al còlon del menjar ingerit. Els éssers humans fabriquem uns 0,2-1,5 l de gasos al dia. La major part no fan mala olor i poden sortir a tota velocitat, com el nitrogen (23-80 %), el diòxid de carboni (5,1-29 %), l’oxigen (1-2,3 %), l’hidrogen (0,06-47%), el metà (0-26 %) i l’òxid nítric. Tanmateix, un 1 % d’aquests gasos fan pudor, surten a poc a poc i sense fer gaire soroll, i, encara que premis l’esfínter, no passen desapercebuts perquè tenen una olor molt desagradable pel seu alt contingut en sofre: àcid sulfhídric (H2S), metanotiol (CH3SH) i sulfur de dimetil ([CH3]2S).


     


    Com circulen?


     


    Durant la nit, gairebé no empassem aire. Mentre dormim, els gasos circulen pel sistema digestiu des de la boca fins a l’anus i recorren l’esòfag, l’estómac, l’intestí prim i el còlon. Al matí, els gasos segueixen al còlon, esperant impacients per sortir per l’anus quan t’asseguis a la tassa o potser abans. Sí, potser abans. És normal que, abans d’esmorzar, la panxa estigui plana, perquè, a aquestes hores, a l’intestí prim hi ha pocs gasos. Però després van augmentant a causa de la ingesta d’aliments. Si estàs en dejú, tens un 100 ml de gasos circulant dins teu repartits per l’estómac, l’intestí prim i el còlon. Si acabes de menjar, suma-n’hi un 65 % més, sobretot al còlon, que és on els bacteris fermenten el menjar ingerit en la teva dieta. Durant el dia expulsaràs, de mitjana, 600-700 ml de gasos.


     


    Com s’eliminen?


     


    Els gasos es poden eliminar per tres vies, el 23 % per la primera, i el 77 % restant per la segona i la tercera:


     


    1. Per l’anus, a través dels pets (flatulències).


    2. Per la boca, a través dels eructes que pugen des de l’estómac o a través de l’alè, cada vegada que expulsem aire durant la respiració. Això passa després de l’absorció intestinal dels gasos que van de l’intestí a la circulació sanguínia, arriben al fetge i, finalment, passen als pulmons, per eliminar-los en cada expiració.


    3. Pel metabolisme dels bacteris intestinals (metanògens, reductors de sulfat i acetògens), que consumeixen gasos. L’hidrogen (H2) i el diòxid de carboni (CO2) es redueixen al còlon per formar metà (CH4), àcid sulfhídric (H2S) o acetat. Són gasos abundants al còlon i tenen unes funcions molt importants.


     


    És a dir, tot i que no facis cap pet (un 23 % del gas total), estigues tranquil, que no rebentaràs. Els gasos poden reduir-se pel consum i el metabolisme propi dels bacteris del còlon (productors de metà, d’àcid sulfhídric o d’acetat), o també els pots absorbir i eliminar per la boca quan expiris o en forma d’eructes. Segur que recordes l’olor dolça de l’alè d’un bebè (H2, CO2, CH4), reflex clar de la riquesa en fibres de la llet materna; o el mal alè d’alguns adults (H2S, metanotiol), per l’excés de bacteris putrefactes que tenen algunes persones.


    Un dia em vaig plantejar: «Si estic davant d’una persona aguantant-me un pet per educació (i vergonya), podria ser que aquest gas pres busqués una altra sortida i se li ocorregués sortir per la boca? Si surt i tinc la persona davant, seria molt pitjor i menys educat per part meva». Llavors, intentant comprendre el que ens explica el gas, em vaig preguntar: «És millor que surti per l’anus abans que enviar-l’hi a la cara?». Bé, en realitat només m’ho vaig plantejar un dia i no tinc cap resposta per al nen que porto a dins. Ho sento.


    Hi ha alguns aspectes flatulents que val la pena recordar. Per exemple:


     


    • Fem de dotze a vint-i-cinc pets al dia. Això és normal.


    • Ho he calculat: són entre 4.300 i 9.125 pets a l’any.


    • Als vuitanta anys, haurem eliminat entre 350.400 i 730.000 gasos. Diries que ens pot afectar d’alguna manera?


    • La velocitat mitjana dels pets és de 10,9 km/h. És possible que un dia, caminant tranquil pel carrer, un pet t’hagi avançat.


    • Els pets són inflamables (H2 i CH4). Alguna vegada ho has comprovat apropant-te la flama d’un encenedor al cul mentre feies un pet? Apropa’t amb compte a la flama, fes un pet i al·lucina. Estic somrient perquè ho vaig fer quan era petit, a l’escola. Si us plau, no diguis a ningú que t’ho he explicat jo, perquè ha arribat a provocar més d’un accident.


    T’explicaré una anècdota que va passar el 2016 a l’Hospital Mèdic Universitari de Tòquio (Shinjuku): una japonesa d’uns trenta anys estava essent sotmesa a una intervenció amb làser a les seves parts íntimes (cèrvix, la part baixa de l’úter) i, en plena operació, se li va escapar un pet. El cas és que la flatulència, quan va entrar en contacte amb el làser, va provocar un incendi al quiròfan que va produir cremades serioses a alguns metges. No sé com va acabar l’operació, però a la dona la van traslladar a la unitat de cremats. Un bon ensurt... Millor dit, un bon pet. Suposo que li van imprimir la llista dels aliments flatulents que havia d’evitar la vegada següent que passés per la sala d’operacions: coliflor, cols de Brussel·les, mongetes, bròcoli, col llombarda, cereals integrals, fruita i lactosa de lactis d’origen animal.


    • Les dones produeixen les mateixes flatulències que els homes.


    • Als setanta-cinc anys, hem consumit aproximadament setanta tones d’aliments. Diries que el que menges et pot afectar d’alguna manera?


    • Les dietes basades en vegetals, riques en fibra, produeixen més gasos. És normal que els vegetarians facin més pets.


     


    Les dietes riques en fibra, que es basen en aliments com fruites, verdures, llegums, cereals integrals i lactis amb lactosa, produeixen més gasos i promouen efectes beneficiosos per a la salut. Tanmateix, els gasos que generen aquests aliments s’associen a símptomes digestius com inflor, dolor i distensió abdominal, restrenyiment o diarrea. A més, poden provocar altres símptomes allunyats de l’intestí que potser no sospites, com mal de cap, migranya, cansament, estat d’ànim baix, al·lèrgia, augment de pes i malalties cardiometabòliques (aterosclerosi, hipotensió, sobrepès o diabetis de tipus 2). Investigacions recents sobre la producció i eliminació dels gasos per part de la microbiota intestinal ens han permès saber per què produïm excés de gasos o tenim hipersensibilitat als que acostumen a circular pel sistema digestiu, a més que ens ajuden a donar resposta a la pregunta de per què unes persones poden menjar llegums i ceba sense problemes mentre que altres diuen: «No puc amb ells, no els tolero». Són els protagonistes d’aquests símptomes a causa d’un excés o d’un desequilibri entre els gasos i la microbiota.


    Als professionals sanitaris no se’ns pot escapar aquesta informació que actualitzen les revisions científiques recents que expliquen que la microbiota varia d’una persona a una altra. La composició i l’equilibri d’aquests companys de viatge que tens a l’intestí condicionen els teus gasos i tots els aspectes de la teva salut, rendiment i longevitat. Són coneguts amb el nom científic de «gasotransmissors». Els gasos regulen el to vascular, l’estrès oxidatiu, la supervivència cel·lular, les inflamacions i la funció mitocondrial per tenir energia. No fa falta que em responguis: creus que una microbiota alterada i un excés o un desequilibri dels gasos pot afectar la teva energia i la teva salut emocional i cardiometabòlica?


    Actualment, les noves tecnologies ens permeten identificar el 99 % dels gasos que tenim al tub digestiu (hidrogen, diòxid de carboni i metà) mitjançant un simple test d’alè (test del lactitol o lactulosa) i a través d’un estudi de la femta (estudi del microbioma) que analitza de manera personalitzada l’ADN de bilions de microorganismes que resideixen a l’intestí. Una simple mostra de femta permet saber si tenim un excés dels bacteris responsables dels gasos (Bacteroides, Desulfovibrio, Ruminococcus, Roseburia, Clostridium, Eubacterium i Methanobrevibacter). Només és qüestió d’analitzar la femta i saber com està la teva microbiota productora de gasos. És la millor manera d’esbrinar si els gasos estan en equilibri o n’hi ha algun que apareix en excés:


     


    • H2 i CO2. Els produeixen els fils firmicuts i els bacteroidets.


    • CH4. Els arqueus que produeixen metà s’anomenen «metanogènics». Agafen cinc molècules de H2 i CO2 per metabolitzar-les i reduir-les a una molècula de CH4. Ens ajuden a reduir el volum de gasos al còlon.


    • H2S. Els bacteris que el produeixen s’anomenen «reductors de sulfat» i ens ajuden a reduir els gasos del còlon. Metabolitzen cinc molècules de H2 i una de sofre (metionina, cisteïna, taurina de la dieta, suplements o bilis) per reduir-les a una de H2S.


    • Acetat. Els bacteris acetògens reductors produeixen acetat quan consumeixen H2 i CO2, i ens ajuden a reduir els gasos amb eficàcia.


     


    Potser l’últim pet que t’has fet podria ser el protagonista del nostre viatge. Disculpa’m. Justament ara ens interromp un gas... Crec que vol dir-nos alguna cosa:


    —Hola, Xevi. Em vas prometre que en el primer capítol em deixaries explicar com viatgem els pets. Si et plau, em dones permís per continuar?


    —Upsss, sí, sí, és clar. Endavant, explica’ns-ho!


     


     


    Soc una d’aquestes molècules de gas que en Xevi t’ha anat anomenant. Abans que ell segueixi (perquè té molt per explicar-te), vull dir-te que voldria trobar-me a cada part del teu tub digestiu. De vegades, als gasos se’ns complica la vida, aquí dins. La convivència amb segons quin hoste no és fàcil, però estic segur que, si t’explico l’origen del nostre malestar, podràs ajudar-nos perquè tots tinguem una vida millor. De tant en tan, a la nit, mentre circulem tranquil·lament pel teu interior, he comentat amb altres gasos que resistent que és l’hoste en el qual habitem. Moltes persones viuen molt de pressa: aguanten situacions d’estrès que no volen viure; mengen el que poden i a l’hora que poden, sense recordar l’olor ni el sabor del que han ingerit; s’obliden de beure aigua, però prenen una mica d’alcohol per premiar-se i cafès per combatre el cansament; dormen poc i malament; i prenen suplements o medicaments per descansar i viure una mica millor. Que valent que és el cos humà! Si poguéssim, ens agradaria ajudar totes aquestes persones, perquè la nostra vida aquí dins ja no és la que era. Un dia d’aquests ens tocarà sortir al món, com a pets que som, però, veient el panorama, no ho tenim gaire clar. Ens preguntem: hi haurà vida, allà fora?


    Els científics han evidenciat una interacció bidireccional i recíproca entre l’intestí i el cervell. Això ha plantejat a la neurociència un nou paradigma de salut i ha vinculat les inflamacions gastrointestinals amb una alteració de l’eix microbiota-intestí-cervell, amb particularitats curioses segons el compartiment inflamat, per exemple:


     


    • Els trastorns de la zona digestiva alta (esòfag i estómac) s’associen a problemes del son (falta de melatonina o GABA). Per això, si tens reflux, úlceres o inflamació de l’estómac (gastritis) o de l’esòfag (esofagitis), és normal que també pateixis insomni, perquè aquestes alteracions van juntes. No t’entretinguis, que no hem vingut a patir, i concentra’t a resoldre els problemes del son: si només prens antiàcids (omeprazole o bicarbonat), et complicaràs la vida i els teus problemes seran eterns.


    • Els trastorns de la zona digestiva baixa (intestí prim i còlon) s’associen a problemes emocionals (ansietat i depressió). Per això, si tens còlon irritable i restrenyiment, és normal que també pateixis problemes d’estat d’ànim baix o depressió. Si tens còlon irritable i diarrea, és normal que estiguis anímicament més enfadat o ansiós. I viceversa: l’estrès emocional, el sentiment de derrota, de culpa, de desesperació o d’agressivitat prediuen un increment de les inflamacions i còlon irritable.


     


    Des de la boca fins a l’anus, el tub digestiu pot arribar a inflamar-se i a acumular gasos en tots els compartiments intermedis: esòfag, estómac, intestí prim i còlon. T’explicaré com intentem comunicar-nos amb tu, i et provoquem símptomes específics segons on estigui aquesta inflamació. Així descobriràs com interpretar els nostres senyals per entendre el teu segon cervell. Per descomptat, també et donaré les claus perquè puguis aplicar el millor tractament possible per a nosaltres, els gasos i les inflamacions de cadascun d’aquests compartiments del sistema digestiu, perquè —llegeix el que ve ara a poc a poc i xiuxiuejant— estem a tot arreu.


    Perquè l’hoste en el qual habitem ens faci cas, els gasos intentem explicar-nos a la nostra manera. Un dels aspectes que t’agradarà conèixer és que, quan els gasos i la inflor apareixem abans que passin trenta minuts després d’haver menjat, potser l’origen del problema està en aquesta primera parada, l’estómac. Ara t’ensenyaré com identificar i tractar la inflamació, les úlceres de l’estómac o el reflux gàstric que irrita i inflama l’esòfag (reflux gastroesofàgic) o fins i tot més amunt (reflux laringofaringi).


    En canvi, quan això passa més de trenta minuts després de menjar, probablement el seu origen radica en la parada següent, l’intestí prim. Aquesta la descobriràs més endavant. Segueix-me!


     


     


    PRIMERA PARADA: L’ESTÓMAC


     


    Em situo a la punta de la llengua, m’hi giro d’esquena i miro cap a la gola: veig la campaneta (úvula) i em preparo per baixar, amb la saliva, per aquest tobogan de 25 cm (faringe i esòfag) cap al nostre primer destí, l’estómac. Just abans d’arribar-hi trobem un esfínter, l’esfínter esofàgic inferior, que evita que el contingut de l’estómac reflueixi cap amunt, cap a l’esòfag i fins i tot fins a la boca. Quan no tanca bé perquè està lax o tens hèrnia d’hiat, les substàncies irritants de l’estómac i el duodè (àcid clorhídric, pepsina, tripsina i bilis) pugen inflamant totes les zones per les quals passen i poden arribar a provocar esofagitis, faringitis o laringitis. Aquests enzims serveixen per digerir les proteïnes a l’estómac, però si pugen cap amunt s’ho carreguen tot. Diuen per aquí fora que entre un 10 % i un 20 % de la població té símptomes de reflux algun dia de la setmana. I no és normal que tanta gent comenti «Tinc cremor i em fa mal aquí» (assenyalant per sobre del melic), «Tot i que mengi poc, de seguida m’omplo» (sacietat precoç) o bé «Tinc una digestió lenta i m’inflo amb facilitat» (plenitud postprandial). Com tens la llengua? Busca un mirall, és només un moment. La tens pàl·lida, amb una capa blanca?


    Els símptomes del reflux esofàgic són:


     


    • Eructes freqüents.


    • Tos, ronquera.


    • Acidesa, cremor al pit, nàusees, regurgitació.


    • Dificultat per empassar.


    • Trastorns del son, apnees.


    • Mucosa de la boca seca.


    • Cremor bucal, sabor amargant o àcid, alteració del gust.


    • Rinosinusitis crònica.


    • Otitis mitjana crònica o perforació del timpà.


    • Llagues a la boca, genives sagnants (gingivitis) o periodontitis crònica.


     


    Els símptomes de reflux laringofaringi són:


     


    • Tos seca crònica (o intermitent).


    • Tos que et desperta del son.


    • Ronquera.


    • Necessitat d’aclarir la gola per acumulació de moc.


    • Pessigolleig i raspera excessiva.


    • Sensació de bony o nus a la gola fins i tot després d’empassar.


    • Dolor i dificultat per empassar per irritació crònica de la gola.


    • Faringitis (mal quan empasses) o laringitis (afonia).


    • Cordes vocals o laringe envermellides, inflades o irritades.


    • Pòlips a les cordes vocals.


    • Acidesa d’estómac i sensació d’ardor a la part posterior de la gola.


    • Sequedat a la boca, llagues, boca ardent, erosions a les dents, bruxisme i dolor a l’articulació de la mandíbula (trastorn temporomandibular).


    • Inundació de saliva a la boca. El reflux àcid que s’acumula a la part superior de l’esòfag provoca de manera reflexa la formació instantània de saliva. Això no passa quan l’àcid s’acumula a la part inferior de l’esòfag (casos de reflux més lleus).


    • Halitosi (mal alè), sabor amarg, gingivitis o periodontitis.


    • Degoteig nasal, rinitis o sinusitis.


    • Otitis mitjana o mal d’orella.


    • Asma no al·lèrgica, bronquitis crònica o pneumònia.


    • Insomni, apnea del son i malsons.


    • Arrítmies, infart cardíac o angina de pit.


     


    Recordo en Xevi un dia que estava parlant amb un pacient que no dormia bé i que tenia arrítmies. Van poder resoldre el problema quan van descobrir que l’origen era una úlcera d’estómac i la irritació del nervi vague; això li alterava el ritme cardíac i el descans nocturn. El pacient havia emmascarat els símptomes digestius prenent algun protector estomacal i pastilles per dormir. Que fort! Va ser tractar l’estómac i es van acabar els problemes de cor quan ja tenia la proposta del marcapassos sobre la taula. Si pateixes problemes respiratoris o d’insomni, no t’adormis: assegura’t de no tenir gastritis o reflux. Diagnòstic: qüestionari, gastroscòpia i test de saliva:


     


    • El reflux esofàgic i laringofaringi acostuma a diagnosticar-se a través d’un qüestionari sustentat pel Consens de Montreal en el qual es basen els símptomes que acabes de llegir.


    • El metge pot fer una gastroscòpia per veure in situ la inflamació, el reflux o l’aparició de complicacions.


    • En Xevi també et recomanarà que et facis un test de saliva (Peptest), que serveix per detectar si hi ha pepsina, un enzim que només hauria de ser a l’estómac. La pepsina a la saliva és un biomarcador que, si surt positiu, demostra que hi ha reflux laringofaringi.


     


    El reflux i la gastritis


     


    Busca l’origen en les infeccions digestives i pulmonars, i en els trastorns del son. De vegades, quan els gasos arribem a l’estómac, ens mirem i pensem: «Aquí no es pot viure». La inflamació de l’estómac (gastritis) o de les úlceres i el reflux poden estar causats per infeccions de patògens, com el bacteri Helicobacter pylori, el llevat càndida o un virus com l’Epstein-Barr, citomegalovirus o herpes simple de tipus I. En altres ocasions, els patògens provenen dels pulmons i poden migrar fins a l’esòfag o l’estómac i inflamar-los. Això ho veiem freqüentment en persones que tenen asma o altres malalties pulmonars.


    Qualsevol d’aquests patògens provocarà un augment de les substàncies inflamatòries (IL-1, IL-6, IL-8, TNF-α) en el sistema digestiu, alhora que causarà cansament i somnolència durant el dia i insomni o trastorns del son durant la nit. Així funcionen els nostres dos cervells (cervell-intestí) junts. De vegades resoldràs els problemes de fatiga crònica, falta d’energia o insomni tractant els patògens que es troben a l’esòfag, responsables de les inflamacions locals.


    A part d’aquestes infeccions, tots els gasos sabem que, si l’hoste no dorm bé, estem perduts. L’insomni i els trastorns del son multipliquen per tres el risc d’inflor, dolor abdominal, gastritis i reflux gàstric. Ronques?


    L’apnea obstructiva del son és la causa principal de la majoria (58-62 %) dels casos de reflux gàstric, inflamació de la mucosa i úlceres d’estómac. És a dir, els que ronquen i fan apnees tenen més del doble de risc de patir una úlcera a l’estómac, independentment que tinguin la infecció pel bacteri Helicobacter pylori o altres patògens, o no. Pot ser que deixar de respirar mentre dorms, com si et morissis i ressuscitessis diverses vegades cada nit, no sigui bo.


    Les apnees provoquen falta d’oxigen (hipòxia intermitent), activació del SNS amb augment de les hormones de l’estrès (noradrenalina i cortisol) i de les inflamacions (IL-1, IL-6, IL-8 i TNF-α) que relaxen l’esfínter esofàgic (càrdies lax). Els gasos ho tenim clar, però la majoria de les persones que pateixen acidesa i inflamacions digestives no saben que la solució passa per millorar el descans nocturn. Dorms poc? En un futur proper m’agradaria que quan un pacient amb acidesa, gastritis o còlon irritable vagi al metge, aquest li recomanés un estudi del son, perquè els trastorns del son, i especialment les apnees, van braç a braç amb els problemes digestius, i no es resolen si els tractes separadament amb antiàcids (omeprazole, famotidina), probiòtics o antibiòtics de manera crònica. Segur que el tractament dels dos cervells en paral·lel et donarà un resultat millor.


    No et pensis que sigui fàcil saber si fas apnees sense un estudi personalitzat (polisomnografia), tot i que hi ha símptomes que poden ser reveladors. Sabràs que fas apnees del son si:


     


    • Ronques.


    • Esbufegues o t’ofegues durant el son.


    • Tens bruxisme (carrisquejar o serrar les dents).


    • Dorms inquiet o tens malsons.


    • Et despertes per orinar (no et pensis que sempre és la pròstata o que beus molta aigua).


    • Et lleves cansat.


    • Pateixes somnolència diürna.


    • Tens mals de cap matutins.


    • Tens la boca seca al matí.


    • T’adorms durant el dia: a la feina, mentre condueixes o davant del televisor.


    • Tens problemes de memòria.


    • Et falta motivació o interès, o bé tens un rendiment baix o insatisfacció sexual.


    • Tens irritabilitat o mal humor.


    • Sempre et notes fatigat.


    • Tens gana excessiva.


    • Has augmentat de pes o et costa molt perdre’l.


     


    A més, les apnees s’associen amb un major risc de patir dolor crònic, sobrepès, còlon irritable, colitis ulcerosa, càncer de còlon, artritis, psoriasi, hipertensió, fetge gras no alcohòlic, depressió i mostrar una pitjor resposta immunitària als patògens.


    El tractament de l’apnea obstructiva del son pot ser la solució a tots aquests símptomes de reflux gàstric. Les propostes serien una mascareta CPAP, una fèrula d’avançament mandibular per dormir o exercicis de tonificació muscular (llengua i llavis). És sorprenent: el tractament exitós de les apnees acostuma a ser la solució dels símptomes digestius conseqüents. No t’adormis. Si no pateixes apnees, però tens altres causes d’insomni, hauràs de llegir tot el llibre per solucionar-les. L’important és saber si l’origen de l’insomni és per falta de melatonina, GABA, dopamina o una mala termoregulació del cos. A la segona meitat del llibre fliparàs.


    Algunes persones deuen estar pensant: «Doncs jo no sé si faig apnees, però ronco, em desperto a les nits i tinc una infecció per bacteris». Pot ser, sí. Som-hi.


    Mentre estàs vius, el cor no deixa de bategar, els pulmons no deixen de respirar, les parpelles no deixen de parpellejar i les glàndules salivals no deixen de fabricar saliva. La saliva és important.


    Durant el son, és més probable que tinguis reflux gastroesofàgic i inflamacions de l’esòfag, perquè, de nit, la salivació i els moviments digestius disminueixen. Vegem-ho:


     


    • Produeixes menys saliva. Durant el dia produeixes un volum de saliva de 0,5 ml cada minut. De nit, gairebé 0 ml cada minut.


    • Empasses saliva menys vegades. Durant el dia empasses saliva vint-i-cinc vegades cada hora. De nit, cinc vegades cada hora. Passes de fer-ho cada dos minuts a cada onze minuts, aproximadament.


    • Disminueix la motilitat gastrointestinal. De nit el buidat gàstric de l’estómac i el moviment de neteja interdigestiu de l’intestí prim (moviment migratori complex, MMC) són dues vegades més lents i menys freqüents que durant el dia. Aquests cicles de neteja, que durant el dia duren dues hores, de nit són més curts. Menjar de nit, si et despertes o si fas torns nocturns, és una molt mala idea. Ho explicaré en el proper capítol, quan arribem a la segona parada, l’intestí prim.


     


    La saliva és rica en mucina i protegeix la mucosa de la boca, la faringe, l’esòfag i les dents. Un altre aspecte interessant de la saliva és que té un derivat opiaci que inhibeix el dolor: l’opiorfina. Investigadors de l’Institut Pasteur de París van demostrar que l’opiorfina activa els receptors opiacis del sistema nerviós i redueix la sensació de dolor. T’has fixat en els nadons quan els surten les primeres dents? Augmenta la salivació per millorar el control del dolor i l’estat d’ànim del petit. Sense anar tan lluny: segur que moltes vegades t’has posat saliva on t’has fet mal o en una ferida. I funciona!


    Durant el dia produeixes i t’empasses més saliva que a la nit. Aquesta neutralitza l’àcid de l’estómac i amorteix l’àcid gàstric que entra a l’esòfag. A la nit és més probable que hi hagi un increment del reflux àcid de l’estómac, perquè s’hi manté més temps i trigues més a aclarir l’esòfag. A més, gairebé sense saliva protectora, el risc que la mucosa s’inflami és més gran.


    Mereixen una menció especial les persones que tenen la síndrome de Sjögren, una malaltia autoimmunitària que es caracteritza per produir poca saliva i poques llàgrimes, a més de patir una sequedat general (ulls, boca, nas, faringe, vagina i pell). Com deus imaginar, el símptoma característic d’aquestes persones és l’acidesa d’estómac i el reflux.


     


    Què faig amb el reflux i l’esofagitis?


     


    Tots desitgem que demà sigui un dia millor, i per a algunes persones els tractaments mèdics poden ser una opció per aconseguir-ho. A continuació, te n’explico diverses opcions. A en Xevi la que li agrada més és la integrativa.


     


    Tractaments mèdics


     


    Les propostes mèdiques per tractar els símptomes de reflux gàstric poden incloure la cirurgia per reconstruir l’esfínter esofàgic inferior, però hi ha tractaments més conservadors amb medicaments que redueixen els símptomes ràpidament: els neuromoduladors, els antiàcids i els ansiolítics.


     


    Medicaments neuromoduladors (antidepressius i ansiolítics)


     


    Els fàrmacs més eficaços són:


     


    • Citalopram: per tractar la tos crònica.


    • Paroxetina: per a l’ansietat i la depressió.


    • Amitriptilina: per al dolor i la hipersensibilitat visceral.


    • Mirtazapina: per reduir l’ansietat i la histamina (espasmes i mal d’estómac), i augmentar la melatonina. Aquest medicament t’ajudarà a dormir, a tenir menys hipersensibilitat a tot el que ingereixes i a guanyar una mica de pes.


    • Baclofèn (activa el receptor GABA-b per reduir la relaxació de l’esfínter esofàgic inferior): per evitar el reflux gastroesofàgic.


     


    No obstant això, a l’actualitat, l’enfocament mèdic principal per tractar el reflux, les úlceres i l’insomni són els antiàcids i els ansiolítics.


     


    Medicaments antiàcids (com omeprazole i famotidina)


     


    La finalitat dels inhibidors de la bomba de protons (IBP) o dels antagonistes del receptor H2 (H2R), tan receptats a tot arreu, és reduir la secreció de l’àcid a l’estómac. Però tots dos són com pensar en santa Bàrbara només quan trona. El 20-30 % de les persones que prenen IBP, com l’omeprazole, segueixen experimentant símptomes tot i prendre la medicació, i als qui els funciona el tractament amb IBP, gairebé la meitat (47,8 %) tornen a recaure quan aquest se’ls suspèn. Ahir a la tarda vaig sentir un pacient a la consulta d’en Xevi que li deia: «Xevi, tan bé que estava aquests anys mentre prenia l’antiàcid. El vaig voler deixar i ara estic molt pitjor. Crec que m’ha fet efecte rebot». I jo, que soc el gas que hi havia allà dins, escoltant la seva conversa, pensava: «Li dirà que els segueixi prenent per sempre?». Aquest és el major risc. El consum crònic d’antiàcids no està recomanat a causa que redueixen la fabricació de saliva i la viscositat de la mucosa gàstrica, i retarden el temps de buidat gàstric. Quan redueixes l’àcid de l’estómac, lògicament això perjudica la digestió i l’absorció de proteïnes, minerals (calci, magnesi i ferro) i vitamines (B1, B9, B12). Aquestes carències nutricionals augmenten el risc de patir fractures, osteoporosi, fatiga, anèmies, arrítmies, ansietat, infeccions, malalties renals, colitis i càncer gàstric. Pots tornar-ho a llegir, sí. L’ús crònic d’IBP també incrementa el desenvolupament de diabetis de tipus 2 (un altre factor de risc per al reflux àcid) i altera la composició i la funció de la microbiota gàstrica i intestinal, cosa que disminueix les teves defenses contra els patògens, amb la qual cosa augmenta el risc de sobrecreixement bacterià (SIBO) en l’intestí prim i d’infeccions per Clostridium difficile al còlon. En fi, abans de començar a tractar aquestes conseqüències que tard o d’hora poden aparèixer, pensa si t’estàs centrant en l’origen del teu problema. Amb els IBP, pagaràs un preu alt.


     


    Medicaments ansiolítics


     


    D’altra banda, per tractar l’insomni, l’enfocament mèdic principal són les benzodiazepines (ansiolítics, hipnòtics i relaxants musculars). L’alprazolam i altres són un desastre digestiu i cerebral. En Xevi t’ho explicarà més endavant. Jo, que soc un gas i des d’aquí en tinc una visió privilegiada, t’asseguro que, quan prens aquests medicaments durant més de tres mesos, el nostre futur és incert.


     


     


    Ni els antiàcids protegeixen l’estómac ni els ansiolítics protegeixen el cervell. Diuen que el consum d’omeprazole (antiàcid) a Espanya duplica la mitjana de tots els països europeus. I que el nostre país és líder mundial en el consum de benzodiazepines. En Xevi se sentirà molt orgullós si tan sols alguna d’aquestes persones un dia llegeix aquest llibre i això aconsegueix salvar-li la vida.


     


    Tractaments integratius


     


    Ara t’explicaré què és el que en Xevi acostuma a recomanar per al reflux gastroesofàgic i l’esofagitis. Amb els meus consells i l’ajuda de suplements i teràpies complementàries basades en l’evidència científica actual, et recuperaràs.


    No hi ha protocols de tractament eficaços per a tothom perquè és fonamental que resolguis l’origen del problema. Mentre et centris a millorar el seu origen, pots estar tranquil.


     


    Busca’n l’origen i tracta’l


     


    • Tracta l’apnea obstructiva del son o l’insomni.


    • Tracta la infecció de l’Helicobacter pylori o del virus Epstein-Barr, i recupera l’equilibri del microbioma de l’estómac.


    • Tracta la diabetis de tipus 2. Si tens un mal control de la glucosa i ets diabètic de tipus 2 —amb l’hemoglobina A1c (HbA1c) ≥ 6,5 % i la glucosa en dejú ≥ 126 mg/dl—, tingues clar que estàs en risc de lesió nerviosa (neuropatia diabètica) i de paràlisi gàstrica (i facial, ocular, etc.).


    • Baixa de pes si tens sobrepès o obesitat. Com més gran sigui el perímetre de la teva cintura, més disbiosi i reflux tindràs. Una pèrdua de pes de com a mínim el 10 % millora tots els pacients amb reflux i els permet reduir l’ús crònic d’antiàcids (omeprazole, famotidina). Segueix llegint, perquè més endavant en Xevi t’ajudarà a descobrir quina és la teva millor opció per solucionar aquests problemes de pes.


    • Evita els medicaments que empitjoren el reflux, com els antiinflamatoris, els anticonceptius amb progesterona i els IBP (especialment si ets diabètic de tipus 2).


    • Si tens molta sequedat general, descarta la síndrome de Sjögren (malaltia autoimmunitària) amb l’ajut del teu metge i analitza a la sang el factor reumatoide, els anticossos antinuclears (ANA), els anticossos Ro 60 (SSA), Ro 52 i La (SSB).


     


    Consells i hàbits de vida per reduir el reflux gastroesofàgic


     


    • Eleva la capçalera del llit (o el matalàs) amb una falca de 15-30 cm per permetre que la gravetat t’ajudi a mantenir el contingut a l’estómac i que no pugi cap amunt. Les espatlles han de quedar més altes que el melic.


    • Dorm sobre el costat esquerre. Això és fonamental per evitar el reflux i la reinflamació que es produirà cada nit fins que no s’arregli l’esfínter esofàgic inferior. No dormis sobre el costat dret, perquè empitjora el reflux.


    • Ingereix el teu darrer àpat tres hores abans (o més) de ficar-te al llit.


    • No piquis res abans d’anar-te’n a dormir.


    • Mantingues la foscor extrema a l’habitació (si cal, fes servir antifaç).


    • Minimitza les disrupcions del son.


    • Adopta un patró dietètic que inclogui racions més petites i freqüents per mitigar la pressió a l’estómac.


    • Fes dejuni nocturn. Permet un descans digestiu de dotze hores (o més) entre el sopar i l’esmorzar.


    • Segueix horaris regulars per ensenyar al teu segon cervell a quines hores s’ha de preparar per treballar i durant quines ha de descansar.


    • Fes servir roba folgada, que no t’estrenyi a la cintura.


    • Evita les activitats que augmenten la pressió a l’abdomen i a la part inferior de l’esòfag (ajupir-te, fer exercici o cantar), com a mínim fins a dues hores després de menjar, per no empènyer el contingut de l’estómac cap a la gola.


    • Necessites saliva per neutralitzar l’àcid de l’estómac i reduir el reflux gàstric:


    o Garanteix una bona hidratació. El capítol sobre la hidratació és crucial per a la teva salut, especialment per tenir prou saliva i evitar el reflux, el restrenyiment i els problemes d’insomni o d’ansietat.


    o Menja’t una oliva i mantingues el pinyol a la boca durant uns minuts, movent-lo, per provocar la secreció de saliva fluida.


    • Alternativa per aclarir la gola: beu una mica d’aigua o fes servir la «tos silenciosa», expulsant la major quantitat d’aire possible dels pulmons en una bufada breu. Aquesta ràfega d’aire ha de sortir en un únic so i després has d’empassar. No és un exercici glamurós, però ho agrairàs.


     


    Suggeriments per reduir el mal de les secrecions àcides de l’estómac


     


    • Gotet d’àloe vera pur (només la polpa, no la fulla). Pren-te’n un abans dels àpats.


    • Quefir o iogurt baix en greix (ovella o cabra). Els lactobacils presents al iogurt poden absorbir i eliminar els àcids biliars que han refluït de l’intestí a l’estómac per crear un ambient gàstric sa que afavoreixi el creixement de les Prevotella spp., els nostres estimats bacteris sans que odien la bilis perquè no poden viure si ella reflueix a l’estómac.


    • Plàtan madur. És ric en triptòfan i flavonoides, especialment en leucocianidina, que augmenta el gruix de la mucosa digestiva i protegeix l’esòfag del reflux àcid de l’estómac.


    • Ametlles. Són riques en greixos monoinsaturats sans i antiinflamatoris que poden neutralitzar l’àcid de l’estómac. També són riques en triptòfan, el precursor de la serotonina que n’estimula el receptor, 5-HT4, cosa que millora el buidat gàstric i els símptomes d’inflor i plenitud precoç.


    • Verdures de fulla verda: espinacs, bròcoli, col arrissada, cols de Brussel·les, api i espàrrecs.


    • Gingebre. Els seus principis actius (gingerols i shogaols) són antiinflamatoris i inhibeixen el receptor de la serotonina 5-HT3, que al seu torn frena la producció d’àcid gàstric i augmenta el moviment de buidat gàstric i intestinal.


    • Mel o mel de Manuka. És antioxidant i un antibiòtic natural, i redueix la inflamació de la mucosa gastrointestinal.


    • Canyella. Millora la circulació sanguínia i refreda l’estómac fins a 2 °C. A la dieta o en forma de suplements, és un gran antioxidant i inhibeix tant la secreció d’àcid gàstric com de pepsina, cosa que resulta en una protecció de la mucosa i una disminució gàstrica del gas CO2.


    • Apunta’t aquest suc: api, gingebre, àloe vera, xia i una fruita (mango, poma, pera, nabius o açaí).


     


    Protecció de les mucoses


     


    Els trastorns gastrointestinals funcionals —com el reflux gastroesofàgic, la dispèpsia funcional i el còlon irritable— tenen en comú una inflamació de grau baix en la mucosa. La barrera mucosa és la nostra primera línia de defensa, i la seva integritat ens protegeix contra els danys potencials que poden causar els agressors externs (aliments, begudes o medicaments) i els interns (patògens, toxines bacterianes, àcids o pepsina). La mucosa gàstrica podria inflamar-se per infeccions (Helicobacter pylori, Epstein-Barr, etc.); per la ingesta crònica d’alcohol o tabac; per medicaments de risc com l’ibuprofèn (o antiinflamatoris no esteroidals, AINES), l’aspirina o la cortisona; potser per l’insomni o l’estrès crònic, i també per alguns aliments que veuràs al final del llibre. Sabem que els fàrmacs que acostumen a proposar-se per tractar les úlceres i les gastritis provoquen problemes associats, i per aquesta raó t’oferirem alternatives naturals per millorar les inflamacions, la inflor i el reflux gastroesofàgic, i substituir els IBP alhora.


     


    Melatonina


     


    Hi ha una relació bidireccional entre els trastorns del son, el reflux gàstric i la melatonina que es fabrica en els dos cervells. En una metaanàlisi i revisió sistemàtica recents, els investigadors van concretar la importància de la melatonina per al tractament del reflux gastroesofàgic (Bang, Yang i Baik, 2019).


    La suplementació de 6 mg de melatonina i 200-500 mg de L-triptòfan trenta minuts abans d’anar-te’n al llit millora el son i alleuja els símptomes de reflux gastroesofàgic més ràpidament que els inhibidors de la bomba de protons per diversos mecanismes.


    Els dos cervells estan sincronitzats per la foscor i el descans digestiu nocturn perquè la melatonina exerceixi les seves funcions immunoestimulants, antiinflamatòries, antioxidants, antinociceptives (antidolor) i sincronitzadores dels ritmes circadiaris.


    A la nit, la melatonina se secreta a la retina de l’ull i a la glàndula pineal del cervell després d’exposar-nos a la foscor. Durant el dia, es fabrica a les cèl·lules endocrines de l’estómac, el duodè i el sistema hepatobiliar després de la ingesta de proteïnes riques en l’aminoàcid L-triptòfan, el seu precursor. La melatonina que es genera a l’estómac i el tracte intestinal accelera la curació de les úlceres estomacals i té un efecte protector de la mucosa de l’esòfag, cosa que minimitza el contacte del contingut gastroduodenal (àcid clorhídric, pepsina, tripsina i bilis). Alhora, redueix la producció d’àcid clorhídric i pepsina a l’estómac, cosa que provoca un augment de la gastrina. Aquesta hormona incrementa la contracció de l’esfínter esofàgic inferior, tanca la porta, i així redueix el reflux.


    Segur que t’interessa esbrinar com pots tenir una bona fabricació de melatonina i com suplementar-te per millorar el descans nocturn i el reflux gastroesofàgic. En Xevi t’ho explicarà més endavant, però aquí, a l’estómac, t’agrairem molt que facis això:


     


    • No ingereixis aliments durant les hores de foscor.


    • Permet que els teus ulls vegin la llum natural de dia i la foscor estricta de nit. Aquests senyals afavoreixen que, quan es fa fosc, tinguis un augment precoç de la melatonina i una major pèrdua de calor a través de les mans i dels peus, cosa que ajuda al refredament del cos abans que te’n vagis a dormir (Benedetti, 2022). L’endemà et llevaràs desinflamat.


    • Fes servir ulleres bloquejadores de la llum blava a la nit. A més, l’optimització dinàmica de la llum artificial a les oficines, escoles, universitats o cases durant la transició diürna, és molt útil per millorar els nivells de melatonina nocturns.


     


    Pots valorar els nivells de melatonina en sang, saliva o bé orina recollida durant vint-i-quatre hores. Els valors de la melatonina en sang provenen principalment de la fabricada intestinalment, i els seus nivells responen a la ingesta de proteïnes a la dieta o de suplements de L-Triptòfan. Si valores la gastrina a la teva analítica de sang i veus que en tens els nivells massa baixos, sabràs que és molt possible que no fabriquis suficient melatonina intestinal, que l’esfínter esofàgic inferior no tanqui bé i que tinguis reflux. Descarta abans la infecció per Helicobacter pylori, però ja saps que potser la suplementació de L-triptòfan i de melatonina t’ajudaran a revertir aquest escenari.


     


    Antiinflamatoris naturals per protegir les mucoses


     


    Els principis actius antiinflamatoris per a les mucoses són:


     


    • Cúrcuma, polpa d’àloe vera, arrel de gingebre i arrel de regalèssia.


    • Grana de canari (Plantago major), arrel de malví (Althaea officinalis), om roig (Ulmus rubra) i psyllium (closca de Plantago ovata). Totes aquestes plantes són riques en mucílags, que formen una capa de gel que cobreix l’esòfag i actua com a barrera contra el reflux àcid.


    • Micoteràpia. El bolet carner o barba de cabra (Hericium erinaceus) és un fong que protegeix i regenera la mucosa gàstrica i intestinal, capaç d’inhibir el creixement de l’Helicobacter pylori. És molt eficaç en cas d’úlcera d’estómac o gastritis atròfica crònica.


    • Àcid hialurònic, sulfat de condroïtina, zenc-L-carnosina, gluconat de calci i L-glutamina.


     


    Al final del capítol trobaràs tota la informació relativa als meus suplements de confiança per desinflamar les mucoses amb aquests principis actius.


     


    Iberogast i Rikkunshito


     


    Aquests preparats naturals es basen en plantes que competeixen en eficàcia amb l’omeprazole i els procinètics. Milloren l’acomodació de l’estómac i la motilitat de l’intestí prim, i tenen el benefici afegit que són antiinflamatoris. Poden ser una molt bona proposta en cas d’esofagitis per reflux, bronquitis, nàusees i dolor abdominal. No es recomanen en cas d’úlcera d’estómac.


     


    • Iberogast (STW5): vint gotes tres vegades al dia. Mescla’l amb una infusió de gingebre, perquè emmascara molt bé el seu sabor. Començaràs a millorar en aquest calvari quinze minuts després de la primera dosi. Al cap d’una hora, sentiràs una millora del 90 % dels símptomes. La seva fórmula compta amb nou herbes que conté extractes alcohòlics de diverses plantes: herba berruguera (Chelidonium majus L.), menta (Mentha piperita L.), alcaravia (Carum carvi L.), regalèssia (Glycyrrhiza glabra L.), caramel amarg (Iberis amara L.), camamilla (Matricaria recutita L.), card marià (Silybum marianum L.), tarongina (Melissa officinalis L.) i angèlica (Angelica archangelica L.), (Wagener, 2006). En una revisió sistemàtica (Vanja, 2020) s’explica l’acció sinèrgica d’aquestes plantes que protegeixen la mucosa (augmenten la mucina i la prostaglandina E2, PgE2) i aconsegueixen relaxar el fons gàstric, promoure el buidat gàstric (efecte procinètic a l’antre), millorar el reflux gastroesofàgic i reduir la hipersensibilitat visceral, i a més té efectes antiinflamatoris, antioxidants i inhibidors dels radicals lliures.


    • Rikkunshito (RKT, Japó) o Liu Jun Zi Tang (LJZT, Xina): 7,5 g al dia. És una fórmula famosa de la medicina tradicional que conté una mescla de vuit herbes: tubercle de Pinelliae, arrel de ginseng, rizoma d’Atractylodes lancea, hoelen, Aurantii nobilis pericarpium, Fructus Ziziphi, arrel de Glycyrrhizae i rizoma de gingebre. L’acció sinèrgica d’aquestes plantes actua a l’hipotàlem i l’estómac i redueix el cortisol i millora l’hormona grelina, encarregada de la gana i de la motilitat gastrointestinal, amb una eficàcia superior als fàrmacs procinètics. A més, el RKT té una gran capacitat d’unió a les sals biliars, igual que la que tenen els Lactobacillus. Així, tots dos prevenen el mal a la mucosa de l’esòfag per exposició a la bilis quan hi ha reflux gastroduodenal.


     


    Teràpies complementàries antiinflamatòries


     


    • Acupuntura. En una metaanàlisi i una revisió sistemàtica portades a terme recentment per l’equip de Pang, s’ha evidenciat que és molt recomanable incorporar una sessió d’acupuntura cada setmana (de trenta minuts de durada) durant un mes com a medicina complementària. Punts 3H, 36E, 25E, 6B, 4REN, 6REN i 12REN.


    • Hipnosi i teràpia cognitivoconductual. Les hormones de l’estrès provoquen una relaxació de l’esfínter esofàgic inferior (entre l’esòfag i l’estómac) i inflamen les mucoses. Per tant, els tractaments que ens permeten disminuir la noradrenalina i el cortisol ens serviran per prevenir el reflux i millorar l’esofagitis, la faringitis i la laringitis. La hipnosi centrada en l’intestí i el tracte gastrointestinal superior ha demostrat que modula la secreció d’àcid gàstric, accelera el buidat gàstric i modula el temps de trànsit orocecal. Al web d’en Xevi trobaràs més informació, si vols ser expert en hipnosi.


    • Respiració diafragmàtica. El diafragma és el múscul que envolta l’esfínter esofàgic inferior que ens permet inspirar, i ja saps que aquesta respiració pot reduir el reflux gastroesofàgic. Te n’ofereixo una guia ràpida:


    o Estira’t panxa amunt amb els genolls doblegats i els peus recolzats a terra.


    o Posa’t una mà al pit i l’altra sobre l’estómac.


    o Inhala lentament i profundament pel nas, i permet que l’estómac s’elevi.


    o Exhala molt lentament per la boca, i permet que l’estómac baixi.


     


    Reequilibri de la microbiota


     


    Si analitzes l’ADN de la microbiota intestinal a través d’una mostra de femta, podràs reconèixer l’estat de la salut de tot el sistema digestiu, perquè ja sabem quins microorganismes s’ha de tenir a cada lloc. La població d’organismes varia segons on són, i espero que tinguis aquesta microbiota característica a cada zona:


     


    • Boca: estreptococs, Prevotella i Veillonella.


    • Faringe: firmicuts, proteobacteris i bacteroidets.


    • Esòfag: estreptococs, Prevotella, Veillonella, Haemophilus, fusobacteris i Neisseria.


    • Estómac: estreptococs, Prevotella, Porphyromonas, Neisseria, Haemophilus i altres).


     


    L’estómac té un ambient molt àcid (pH 1-3) que no afavoreix el creixement de gaires bacteris sans. El patogen més comú és el virus Epstein-Barr i l’Helicobacter pylori, que fabriquen els seus propis nínxols a la mucosa de l’estómac i poden viure protegits.


    El que s’espera i és normal és que a l’estómac predominin les Prevotella. A aquests bacteris sans els encanta que segueixis una dieta rica en vegetals, fibra i nous. En canvi, odien la bilis, disminueixen si s’hi posen en contacte. La bilis s’allibera des de la vesícula biliar, a l’inici de l’intestí prim, i segueix cap avall, però quan hi ha càlculs a la vesícula o reflux de la bilis procedent de l’intestí prim, pot pujar fins a l’estómac i més amunt (esòfag, faringe o laringe). Mitjançant els estudis de femta s’ha comprovat que les persones amb reflux gastroesofàgic tenen una disbiosi característica a l’esòfag: menys estreptococs (gram positius), excés de bacteris anaerobis (gram negatius, com proteobacteris, fusobacteris, Spirochaetes, Rothia i Campylobacter) i una disbiosi característica a l’estómac (disminució de les Prevotella spp. i un augment dels Bifidobacterium i Clostridium spp.).


    Aquesta empremta pot fer-se servir com un biomarcador en les femtes que prediu el reflux i la dispèpsia funcional. Aquest escenari tan crític sembla que s’explica pel reflux del contingut intestinal (àcids biliars i enzims pancreàtics i dels bacteris Bifidobacterium i Clostridium spp.) fins a l’estómac. Com que les Prevotella són tan vulnerables a la bilis que reflueix, en minva més el nombre que el d’altres bacteris gàstrics. A més, els àcids biliars i els enzims pancreàtics poden irritar la mucosa gàstrica i fer més greus els símptomes del reflux d’àcid clorhídric (HCl). Com que se sap que els lactobacils absorbeixen els àcids biliars, els suplements probiòtics per al reflux gastroesofàgic estan dirigits a l’augment dels Lactobacillus per eliminar la bilis de l’estómac i afavorir un ambient propici per a les Prevotella spp., les reines de l’estómac. Al final del capítol, a l’apartat d’informació addicional, trobaràs informació sobre els suplements probiòtics.


     


    Tractament per a l’esfínter esofàgic inferior


     


    La pressió de l’esfínter esofàgic inferior té un paper important en els símptomes relacionats amb el reflux àcid de l’estómac. Si no tanca bé, tindràs més reflux i inflamacions a l’esòfag, la faringe, la laringe i els pulmons.


    Tot el que debiliti o relaxi l’esfínter esofàgic inferior o bé irriti les mucoses empitjorarà els símptomes, i el que n’augmenti el to i les desinflami millorarà els símptomes (Herdiana, 2023).


    Empitjorarà amb tot el que relaxa l’esfínter esofàgic inferior:


     


    • Cafè (cafeïna) i te (teofil·lina): la cafeïna i la teofil·lina són alcaloides (metilxantines) que relaxen l’esfínter esofàgic inferior i empitjoren el reflux. El cafè descafeïnat també, però menys.


    • Xocolata (teobromina): la teobromina és un alcaloide que relaxa l’esfínter esofàgic inferior i empitjora el reflux.


    • Alcohol: és un alcaloide que relaxa l’esfínter esofàgic inferior. El vi blanc provoca més reflux que el negre.


    • Tabac (nicotina): la nicotina és un alcaloide que relaxa l’esfínter esofàgic inferior. A més a més, el tabac fa disminuir la secreció de saliva, atès que altera la seva funció protectora en la mucosa de l’esòfag. Fumar de manera crònica augmenta el risc de desenvolupar un adenocarcinoma de l’esòfag.


    • Menta i begudes carbonatades: la menta i les bombolles de CO2 de les begudes amb gas (Coca-Cola, Pepsi, cervesa, kombutxa, etc.) relaxen l’esfínter esofàgic inferior i empitjoren els gasos i els rots. Un got de cervesa (250 ml) té al voltant d’1,5 milions de bombolles de CO2, i el xampany en té encara més.


    • Begudes com suc de taronja o de tomàquet: produeixen una relaxació transitòria de l’esfínter esofàgic inferior.


    • All i ceba: els aliments rics en fructooligosacàrids relaxen l’esfínter esofàgic inferior.


    • Sucres i aliments rics en greixos, i fregits. Desencadenen el reflux àcid. Els greixos tenen una digestió més lenta a l’estómac i és millor evitar-los (carbonara, pesto, maionesa, xocolata blanca, mantega, formatge rocafort, croissants, galetes i brioixeria, etc.). La ingesta d’un menjar alt en greixos augment l’hormona colecistoquinina (CKK) de l’intestí prim, que alenteix el buidat gàstric i desencadena símptomes com la plenitud, el malestar i la hipersensibilitat a la inflor, a més de la distensió gàstrica. El que és curiós és el factor cognitiu: encara que no ingereixis aliments greixosos, la inflor i les sensacions digestives també empitjoren quan els veus o els olores (no influenciades per la CKK).


    • Aliments o espècies picants. La mostassa picant, el curri, els pebrots picants, la pols de xili, el pebre, etc., poden irritar la mucosa de l’esòfag.


    • Aliments àcids: cítrics (taronja, aranja, mandarina, llimona, llima), pinya, kiwi i tomàquet (o en salsa). Tots poden irritar la mucosa de l’esòfag ja inflamada per culpa del reflux.


    • Additiu alimentari E330 (àcid cítric). Es fa servir perquè el producte no s’oxidi i mantingui el color i el sabor durant més temps. Fixa’t en aquestes bosses amb barreja de fulles per a l’amanida. Mai es fan malbé, oi? També està present en els enllaunats i processats com la rebosteria, els derivats lactis (cremes), els congelats (carn, peix, verdures...), les begudes esportives, els caramels i llaminadures per picar.


    • Àpats abundants i tardans. Els sopars abundants i els dinars de mida més gran i amb més densitat calòrica estan associats amb més àcid exposat a l’esòfag. En canvi, els sopars que es fan més d’hora afavoreixen una menor producció d’àcid nocturn i redueixen el reflux gastroesofàgic. Recomanació: sopa molt aviat i en poca quantitat.


    • Estrès. L’estrès psicològic desencadena hormones que activen els mastòcits, unes cèl·lules immunes que alliberen substàncies inflamatòries i histamina i provoquen inflamació, hipersensibilitat i permeabilitat intestinal.


    • Empassar aire. Mastegar xiclet, beure amb palleta, parlar mentre menges i menjar ràpidament (empassar sense mastegar) augmenta els gasos.


    • Sobrepès, obesitat i embaràs. Incrementen la pressió abdominal a l’estómac i la tensió a l’esfínter esofàgic inferior, i per tat provoquen més símptomes de reflux.


    • Roba o cinturons que estrenyen la cintura.


    • Medicaments (consulta el teu metge). Empitjoraràs si prens suplements com l’arginina o medicaments antiinflamatoris (AINE, com l’ibuprofèn), progesterona, beta agonistes, nitrats, bloquejadors dels canals de calç o fàrmacs anticolinèrgics.


     


    De vegades vivim situacions inversemblants, aquí dins. Un dia vam sentir un pacient d’en Xevi que va estar preocupar durant anys per trobar una dieta que no li provoqués gasos i un dia es va il·luminar: «Crec que ja sé què els produeix. La cervesa i l’aigua amb gas, tots dos em produeixen gasos». Mira que bé. Fantàstic, segurament és això.


    Ai! Aquest truc és d’en Xevi. No sé si el puc compartir, però «si un dia has sopat tard (i amb vi) o has dormit poc, l’endemà al matí gairebé segur que tindràs una mica de reflux, potser d’aquests silenciosos, amb la boca seca, amb necessitat d’escurar-te la gola (raspera) i mocs al nas. El primer missatge de veu que enviïs per WhatsApp tindrà aquesta veu ronca típica del reflux. Potser serà una bona idea, doncs, compensar les teves males decisions o la mala nit esmorzant alguna cosa que t’ajudi, com un got d’aigua amb llimona i vinagre de sidra de poma, suc d’api amb gingebre o un iogurt amb plàtan i ametlles (o crema d’ametlles)».


    Milloraràs amb:


     


    • Proteïnes magres i baixes en greix. Les proteïnes ajuden el cos a reparar les cèl·lules danyades i són necessàries per sanar les úlceres i inflamacions de l’esòfag i l’estómac. No escullis proteïnes riques en greix, perquè augmenten la producció d’àcid gàstric i la irritació de la capa interior de l’estómac. Tria’n altres baixes en greix, com les carns magres, les aus sense pell (gall dindi i pollastre), peix, llegums, derivats de la soja (tofu, Heura, tempeh) i quinoa. En lloc de la llet de vaca, pren-la de cabra (i els seus derivats) o d’ametlles.


    • Aliments rics en triptòfan. Són els més indicats, perquè és l’aminoàcid precursor de la serotonina i la melatonina, i ja saps que la melatonina fabricada digestivament ajuda a contraure l’esfínter esofàgic i evita el reflux. Et recomano els lactis de cabra/ovella con el iogurt (evita el formatge), les nous, les llavors (xia, gira-sol, sèsam i carabassa), els llegums i els derivats de la soja, els ous, el gall dindi i el pollastre, el peix (tonyina), el marisc (gamba), el plàtan i l’arròs i la civada integrals.


    • Verdures, fruites no àcides, llegums i cereals integrals rics en fibra (com la civada i l’arròs integrals). Una dieta amb fibra ajuda a controlar els símptomes i millora la motilitat de l’esòfag. Esmorzar regularment un iogurt de cabra (o quefir) amb civada integral, panses, nous i plàtan o nabius pot tensar l’esfínter i ajudar a tenir menys reflux.


    • Dashi amb arròs. El dashi és un plat típic japonès compost per només tres ingredients: alga kombu, bonítol sec i aigua. El trobaràs en botigues de menjar asiàtic com el brou dashi instantani (hondashi) o dashi no moto. El dashi no moto és un extracte granulat que es fa servir per preparar sopes, caldos, arrossos o fideus. Es dissol en aigua calenta gairebé a l’instant i aporta un sabor molt bo de bonítol fumat i algues. Fes-lo servir en petites quantitats, mesclat amb salsa de soja, pasta miso i oli de sèsam, entre altres molts ingredients, i veuràs que el resultat és deliciós. Un equip d’investigació japonès ha comprovat que prendre aquest brou d’algues marines i bonítol augmenta la motilitat i el buidament gàstrics. Si el prens amb arròs, l’efecte sinèrgic és la bomba.


    • Si augmentes l’àcid clorhídric (HCl) de l’estómac. Et recomano que llegeixis el proper apartat, «La regulació àcida de l’estómac», per saber si et falta àcid a l’estómac i, després, esbrinar les millors estratègies per incrementar-lo. En resum, si vols millorar l’àcid estomacal, et suggereixo que et mimis més a través de la dieta introduint aliments amargants (mostassa, dent de lleó, ruca, escarola, endívies o anet, fonoll, cardamom i canyella de Ceilan), suc de llimona (pH 2,3-3), suc d’api, arrel de gingebre, arrel de kudzu, pasta d’umeboshi o umebol sense pasteuritzar i vinagre de sidra de poma ecològic sense filtrar ni pasteuritzar (pH 2,5-3). El suplement més eficaç per acidificar l’estómac i tensar l’esfínter esofàgic és la betaïna àcid clorhídric amb pepsina. Es pren abans dels àpats, però el protocol te l’explicarà en Xevi més endavant.


    El suc de llimona (àcid-amarg, amb un pH 2,3-3) ajuda a acidificar el pH de l’estómac, però té trampa, perquè no li funciona de la mateixa manera a tothom. No el recomano a les persones que pateixen reflux gastroesofàgic perquè el temps de trànsit del suc des de la boca fins a la part final de l’esòfag és més lent (més en les dones que en els homes). En canvi, si no tens reflux, el suc de llimona és molt recomanable per millorar l’àcid gàstric i la

  REVOLUCIONAR LA TEVA SALUT ESTÀ A LES TEVES MANS.


   


  Xevi Verdaguer va ser el primer a parlar de microbiota. Ara torna per portar la nostra salut un estat superior.


   


  [image: Cubierta]


   


  L'intestí juga un paper vital en la conducta i en les emocions, i també en els sistemes nerviós, immunitari i endocrí. Tant és així que la teva salut física i mental depèn del seu equilibri, però si, a més, no tens en compte altres factors igual d'importants, no gaudiràs mai d'un benestar general.


  En aquest llibre descobriràs els últims avenços científics que vetllen per la vida i la salut de les persones. Si coneixes el que amaguen els teus gasos i la relació de la microbiota amb el cervell, amb el sistema immunitari i amb l'intestí, sabràs com detectar i pal·liar la temuda inflamació. També aprendràs com netejar l'intestí i el cervell, i els beneficis de seguir els ritmes circadians. L'objectiu és motivar-te a fer canvis sostenibles tot proporcionant-te eines i consells que et convertiran en una font de vitalitat i d'inspiració per als altres.

